ועדת העבודה, הרווחה והבריאות, כנסת 18, פרוטוקול מספר 297, 2010-06-09 09:30

חיים כץ: בוקר טוב, יום רביעי בשבוע, כ"ז בסיוון, 9 ליוני 2010 ואני מתכבד לפתוח את ישיבת ועדת העבודה והרווחה.

חיים כץ: הנושא הוא הסדרת שימוש הקנביס הרפואי בישראל.

חיים כץ: אני חושב שזו הישיבה הרביעית בעניין.

חיים כץ: היה חשוב לי מאוד שיבוא מנכ"ל משרד הבריאות.

חיים כץ: הוא הבטיח לי שהוא יבוא ואתמול הוא צלצל לי ואמר לי שהוא לא יכול לבוא.

חיים כץ: אני אגיד לך, בועז, למה היה חשוב לי.

חיים כץ: ההתבטאויות שלך בתקשורת ובכתב, לא אהבתי אותן.

חיים כץ: לא אהבתי את זה שאתה אומר שלוועדה אין סמכות.

חיים כץ: אחר כך נבדוק אם יש לה סמכות.

בועז לב: לא אמרתי את זה בתקשורת.

חיים כץ: כתבת את זה.

בועז לב: סליחה בדיון פנימי כאשר אומרים.

בועז לב: .. עם כל הכבוד.

בועז לב: אל תגיד שאמרתי את זה לתקשורת.

בועז לב: נתנו לכם דיון פנימי שלנו.

בועז לב: עם כל הכבוד.

חיים כץ: אחר כך אתה תגיב.

חיים כץ: דבר שני, חשבתי שמתפקידך לדאוג למי שצריך את הקנביס הרפואי ולא להחליף את המשטרה.

חיים כץ: אתה בינתיים לא שוטר.

חיים כץ: אתה משנה למנכ"ל משרד הבריאות וצריך לדאוג לחולים.

חיים כץ: אתה לא נרתמת למשטרה והחלפת את משטרת ישראל.

חיים כץ: ואת זה שמעתי בתקשורת.

בועז לב: אני יכול להגיב?

בועז לב: אני חושב שזה לא הגון לפתוח בהתקפה כזאת כאשר מי שהתחיל את הטיפול בקנביס בישראל זה היה אני.

חיים כץ: אני אוציא אותך מפה.

בועז לב: זו זכותך.

חיים כץ: אתה תגיב כאשר אתן לך את רשות הדיבור ואז אני לא אעיר אף הערה כאשר אתה תדבר.

חיים כץ: אני אישית שמעתי בתקשורת את התגובות שלך בקטע של השיטור.

חיים כץ: לא אהבתי את זה.

חיים כץ: חשבתי שאתה הולך לתפקיד שצריך לסייע למי שצריך את התרופה הזאת.

חיים כץ: עכשיו אם אתה רוצה להגיב, בבקשה אתה יכול להגיב.

בועז לב: קודם כל תודה.

בועז לב: אני חושב שהדיון הזה הוא חשוב.

בועז לב: למען הרקורד אני רוצה לומר לכם ואני בחיים לא מתפאר במעשה ידיי אבל הפעם אתה לא נותן לי ברירה.

בועז לב: שמי ד"ר בועז לב.

בועז לב: אני משנה למנכ"ל משרד הבריאות.

בועז לב: הייתי מנכ"ל משרד הבריאות, עכשיו אני שוב משנה.

בועז לב: ב-1996 מי שקבע את הכללים הראשונים לשימוש בקנביס רפואי הייתי אני יחד עם פרופסור אסא כשר ועוד מספר אנשים שמיניתי לוועדה בעניין הזה כדי לאפשר טיפול בקנביס רפואי במדינת ישראל.

בועז לב: אני הייתי הראשון שנתן קנביס רפואי לחולים ואני לא מוכן שאתה תבוא ותאמר לי שאני רופא במקצועי בדיוק איך אני צריך לכוון את מעשיי ואת ענייני.

בועז לב: אני דאגתי לחולים לפחות כמוך, כרופא, כשליחות, כמקצוע.

בועז לב: אני לא חושב שראוי ונאה שאתה תעשה לי את הדבר הזה.

בועז לב: זה אחד.

בועז לב: דבר שני, אני נמצא מאחורי הפעילות הזאת של מתן הקנביס הרפואי מאז ואני כחלק מהמשרד אבל בעיקר אני אפשרתי את זה, לא מנעתי את זה.

בועז לב: אל תגיד לי מה לעשות.

בועז לב: אני איפשרתי את זה, אני הייתי מהליברלים ביותר בעניין הזה כי חשבתי שראוי לאנשים להקל על מכאוביהם של אנשים ועל העינויים שהם עוברים בטיפולים כימותרפיים וניסינו כל מיני דרכים כדי לאפשר את העניין הזה ורצינו למצוא הסדרים ראויים כדי שהחולים במדינת ישראל יקבלו קנביס.

בועז לב: במקצועי דרך אגב, אחת ההשתלמויות שאני עברתי זה בתחום הכאב.

בועז לב: אני לא יודע אם אתה יודע את זה.

חיים כץ: לא קראתי את הביוגרפיה שלך.

בועז לב: חבל, תקרא.

בועז לב: גם תצטט אותי בפעם הבאה כראוי.

בועז לב: כשנשאלתי, אם תביא את הציטוט מ"יפעת" אז אתה תראה שאני אמרתי שאני חושב שצריך להסדיר את הדבר הזה.

בועז לב: צריך להסדיר אותו בצורה שתאפשר לחולים לקבל את זה.

בועז לב: לא לא לקבל את זה.

בועז לב: וצריך לאפשר להם לקבל את זה בצורה בטוחה וראויה ברמה טובה.

בועז לב: זה מה שצריך.

בועז לב: וצריך שגורמים שלא ראוי שיעסקו בקנביס לא יעסקו בזה ולא לתת להם דריסת רגל לתוך העולם הזה.

בועז לב: זה לא משטרה.

בועז לב: זה התפקיד שלנו כרגולטורים.

בועז לב: זה התפקיד שלנו כמי שקובעים את החוק בדברים האלה.

בועז לב: לכן, ראשית אני מברך את הוועדה שדנה בזאת, כי זו סוגיה מאוד בעייתית להסדרה.

בועז לב: רוב העולם לא הסדיר את השימוש בקנביס רפואי.

בועז לב: חלק גדול מהעולם לא מתיר שימוש בקנביס רפואי.

בועז לב: אנחנו חלוצים בעניין הזה.

בועז לב: אנחנו עושים את זה משנת 1996 וזה הולך ומתעצם.

בועז לב: וזה לא מקרי וזה לא בכדי שלא מצאנו פתרונות מאוד פשוטים כי גם אמנות בינלאומיות מקשות על העניין הזה.

בועז לב: למרבה המכאוב.

משה (מוץ) מטלון: האם החולים סובלים ?

בועז לב: לצערי החולים סובלים.

בועז לב: חולים מקבלים קנביס.

בועז לב: אני לא יודע אם אתה יודע שיש אלפיים אנשים שמקבלים.

בועז לב: בשנת 1996 היה אחד.

בועז לב: אחר כך במהלך השנתיים שלאחר מכן היו עשרה שקיבלו אישור לקנביס רפואי.

בועז לב: לאט לאט זה הלך וגדל.

בועז לב: היום המזור הזה הוא אופציה.

בועז לב: צריך להסדיר את זה.

בועז לב: אנחנו נתבקשנו על ידי הוועדה להוציא סיכום של דיון פנימי שאין מחובתנו לתת אותו.

בועז לב: אמרנו, אין לנו מה להסתיר.

בועז לב: אנחנו מקיימים דיונים פנימיים ואנחנו דנים בבעיות שקשורות בעניין הזה והמסמך הזה התגלגל לידיו של ראש הוועדה שבגינו, בגין דברים שאומר יועץ משפטי, יש לוועדה סמכות לגבי פקודת הסמים המסוכנים.

בועז לב: אני אומר,

בועז לב: אם אין לוועדה סמכות לפקודת הסמים המסוכנים.

בועז לב: מה אני אעשה?

בועז לב: זה עניין של חוק.

בועז לב: לא התכוונתי למעט בכבודך כבוד היושב ראש.

בועז לב: חס וחלילה.

חיים כץ: זה החלק הכי פחות חשוב.

בועז לב: לא.

בועז לב: זה חשוב.

בועז לב: מפני שאתה פגעת בכבודי.

בועז לב: ואני לא התכוונתי לפגוע בכבודך.

בועז לב: אמרת לא מוצא חן בעיניי.

בועז לב: לא מוצא חן בעיניך אבל זה המצב.

בועז לב: פקודת הסמים המסוכנים היא בחזקתה של ועדת חוקה חוק ומשפט.

בועז לב: יתקנו אותי המשפטנים.

בועז לב: מה הקשר?

בועז לב: אשר על כן, אני רוצה לומר כמה דברים.

בועז לב: אני באמת מברך את הפעילות הזאת.

בועז לב: חשוב להסדיר את זה.

בועז לב: חשוב שהחולים יקבלו את זה.

אילן גילאון: אנחנו מעולם לא דנו בסמים המסוכנים.

בועז לב: זה מה שנאמר בעיקרון במסמך הזה.

בועז לב: זה מסמך פנימי.

בועז לב: ואז הוא אומר בתקשורת.

בועז לב: אמרתי בתקשורת מה שאני באמת חושב.

בועז לב: שצריך למצוא את ההסדרים לתת לחולים, להנגיש את הדבר הזה לחולים ככל שהם זקוקים לו.

בועז לב: המדינה והמחוקק צריכים לעשות את זה וזה באמת דבר מאוד מורכב.

חיים כץ: העסק לא יכול לעבוד כמו שהוא עובד.

חיים כץ: שבן אדם אחד נותן את הרישוי ואותו בן אדם מתעסק וכשהבן אדם נוסע לחו"ל אף אחד לא נותן טיפול.

חיים כץ: הבן אדם הזה יושב עם מזכירה אחת שכן עונה או לא עונה, זה לא עובד.

חיים כץ: זה פשוט לא עובד.

חיים כץ: ואמרנו בוועדה למה רק בן אדם אחד?

חיים כץ: הוא עובד ומשקיע ונותן את הלב ואת הנשמה אבל הוא רק בן אדם אחד.

חיים כץ: וזה היה כבר לפני חצי שנה.

חיים כץ: אבל אנחנו אין לנו סטטוס.

בועז לב: על הדבר הזה אני אין לי שמץ של ויכוח איתך.

בועז לב: צריך מנגנון.

בועז לב: אחר כך בוודאי ידברו עורכי הדין על האמנה הבינלאומית, מה מחייב אותנו?

בועז לב: בין השאר זה מחייב שהמדינה תקנה את כל הסם, תנפק את כל הסם, תקים מנגנון.

בועז לב: זה חלק מהעניין.

בועז לב: כל מה שעשינו עכשיו מתחת לעור, מתחת לשולחן הוא כדי לאפשר לחולים בינתיים עד שהמדינה תסדיר את זה לאפשר להם לקבל את זה.

בועז לב: רוב החולים היום מקבלים את זה לשמחתי.

בועז לב: לצערי בצורה לא מוסדרת ולא מספיק טובה.

בועז לב: ואני עוד פעם מבקש מהיושב ראש שיבין מאיפה הדברים נאמרו.

בועז לב: זה רק לציין לפרוטוקול.

חיים כץ: תודה רבה.

חיים כץ: חבר הכנסת אריה אלדד.

אריה אלדד: תודה אדוני היושב ראש.

אריה אלדד: אף אחד לא מנסה לקחת ממשרד הבריאות ומהמשנה למנכ"ל ד"ר בועז לב את זכויותיו.

אריה אלדד: הם מבינים היטב את הבעיה, הם יודעים מה צריך אבל לצערי הם לא יודעים איך לעשות את זה.

אריה אלדד: החולשה של משרד הבריאות לא רק מול משרד האוצר, מול משרד המשפטים, מול גופים אחרים הולכת ופוגעת בציבור עצום.

אריה אלדד: זאת חולשה.

אריה אלדד: לא מתוך רצון רע חלילה.

אריה אלדד: לא מתוך אי הבנת המציאות או הצורך אלא מתוך חולשה.

חיים כץ: מתוך חולשה.

חיים כץ: אז אני צריך להתנצל.

אריה אלדד: יש חוק.

אריה אלדד: יש טיוטת חוק שמונחת על שולחן הכנסת מהכנסת השבע עשרה.

אריה אלדד: החוק שכתבתי הוא קצר מאוד, הוא דל מאוד, הוא לא מכיל את הפרטים החיוניים להסדרה.

אריה אלדד: אבל הוא פלטפורמה מצוינת כדי לגלגל אותה, להתחיל אותה ותוך כדי הדיונים להכניס פנימה את התכנים.

אריה אלדד: כי אם לא נתחיל לגלגל חקיקה היום ונמשיך להתלבט בתזכירי חוק ובהצעות ובמודלים ובהצעות למודלים ובאפשרויות של מודלים, האפשרויות ברורות אבל בסוף צריך לחתוך ולעשות.

אריה אלדד: זה סוד גלוי לרבים שבכנסת השמונה עשרה חבר כנסת לא יכול להגיש הצעת חוק שהממשלה מתנגדת לה.

אריה אלדד: כי אם ועדת שרים לחקיקה תחליט נגד אז החוק לא יעבור במליאה.

אריה אלדד: לכן אני לא מתכוון להגיש את הצעת החוק הזאת.

חיים כץ: הוועדה תגיש.

חיים כץ: תביא הצעת חוק מסודרת.

חיים כץ: כל חברי הוועדה נחתום עליה ואז ועדת השרים לענייני חקיקה תרצה או לא תרצה, גם אם היא תתנגד, יש פה חברים גם באופוזיציה בוועדה הזאת, והצעת החוק תעלה במליאה ונבדוק עם לפחות 6 חברים מהקואליציה שיהיו היוזמים של החוק, הם יתמכו, ואז נראה אם זה יעבור או לא.

אריה אלדד: אני עוד לא נתקלתי בכנסת השמונה עשרה בחופש הצבעה לקואליציה נגד הממשלה אבל אני אשמח אם זו תהיה פעם ראשונה.

חיים כץ: כוועדה נגיש הצעת חוק.

אריה אלדד: הוועדה לא יכולה להגיש הצעת חוק.

חיים כץ: אחד מחברי הוועדה יגיש.

אריה אלדד: רק ועדת חוקה יכולה להגיש.

אריה אלדד: ההצעה קיימת.

אריה אלדד: אפשר להגיש אותה מחדש בחתימת כל החברים כיוזמים ואז צריך לחכות עוד 42 יום.

חיים כץ: אם אנחנו מחכים כל כך הרבה זמן יהיה עוד 42 יום.

אריה אלדד: עוד הערה אחת, הערה פרקטית שאני לא יודע אם נבדקה.

אריה אלדד: אנחנו מתעסקים בקשיים של פיקוח על המגדלים וזליגה לעולם התחתון ולעבריינים.

אריה אלדד: משטרת ישראל מחרימה טונות של קנביס כל שנה.

אריה אלדד: האם אפשר ליצור את התשתית החוקית להעביר אותו למשרד הבריאות ושמשרד הבריאות ינפק אותו?

אריה אלדד: במקום לשרוף אותו.

חיים כץ: לפני שנמשיך את הדיון הייתי רוצה לשמוע אותך ד"ר יהודה ברוך, מה נעשה מאז הישיבה האחרונה שביקשנו להרחיב את מעגל עבודתך מאחר ואתה מנהל בכמה תחומים.

חיים כץ: אני לא יודע מה יותר חשוב, קנביס רפואי יותר חשוב מבית חולים אברבנאל או להיפך?

חיים כץ: אין ספק שהתפקידים שאתה ממלא הם חשובים מצריכים יכולות, מצריכים זמן.

חיים כץ: להערכתי לנוכח ריבוי התפקידים, כמה שתקום שעה אחת קודם, גורם עוול לאלה שאתה מטפל בהם.

חיים כץ: אם היית מחלק את התחומים והיית הולך על דבר אחד יכול להיות שאלה שאתה מטפל בהם היו מקבלים טיפה יותר ממה שהם מקבלים היום ורק מבחינת חוסר זמן.

חיים כץ: מה נעשה מאז?

יהודה ברוך: נעשו מספר דברים.

יהודה ברוך: ראשית גיבשנו את המודל שדיברנו עליו בפעם הקודמת.

חיים כץ: לפרוטוקול את שמך, תפקידך.

יהודה ברוך: ד"ר יהודה ברוך מנהל בית חולים אברבנאל ואחראי מטעם משרד הבריאות על נושא המריחואנה.

יהודה ברוך: אנחנו גיבשנו את שני המודלים שהצענו.

יהודה ברוך: יש עבודה מול הארי שקבעה את עמדתה והוחלט שהאיגודים השונים בהר"י, האיגודים המקצועיים יקבעו כל אחד בתחום הרלוונטי שלו את הקריטריונים וההנחיות לטיפול בקנביס רפואי.

יהודה ברוך: ד"ר גור אריה היה שותף באותה ישיבה ויוכל לפרט.

יהודה ברוך: נעשתה עבודה מול משרד המשפטים באמצעות עורכת הדין שרון הדני לקבל תשובות לגבי הדין הבינלאומי.

יהודה ברוך: מה מהמודלים שהצגנו עומדים בחוק הבינלאומי?

יהודה ברוך: או האם צריך לשנות?

יהודה ברוך: או שהם לא עומדים כלל?

יהודה ברוך: הוצעו כל המודלים כולל מה שזכה לכינוי מודל "תיקון עולם".

יהודה ברוך: תוגש בקשה לאחר סיכום בישיבה מול משרד הבריאות בראשותו ד"ר בועז לב לקבל תקנים נוספים לטובת הנושא של פעילות בקנביס ייעודי, טיפול בקנביס.

חיים כץ: ד"ר בועז לב יכול להגיד לנו מתי תהיה הישיבה?

חיים כץ: מתי תסכמו את הסיכומים שלכם ותעבירו את החומר?

חיים כץ: אנחנו נדע מתי תהיה הישיבה להגדלת התקנים.

בועז לב: את העבודה להגדלת התקנים אנחנו נסיים עד סוף החודש הזה.

בועז לב: משם כידוע לך זה עובר לאוצר וזה אמור להיכנס לחוק התקציב.

בועז לב: מה יקרה עם חוק התקציב?

בועז לב: כידוע לך הכנסת יודעת יותר ממני.

חיים כץ: זאת אומרת אתה אומר שלקראת חוק התקציב הזה תסיימו את עבודתכם ואנחנו נמצא את זה באחד הסעיפים או בחוק ההסדרים או בחוק התקציב, את הגדלת התקנים, את הפעילות ועלויות וכסף והכול.

בועז לב: או שנחזור אליכם עם תשובות שהאוצר לא מוכן להכניס את זה לאחד הסעיפים.

חיים כץ: חבר הכנסת אילן גילאון.

אילן גילאון: אני אלך מהסוף להתחלה.

אילן גילאון: השאלה האחרונה יכולה להתמצות בשאלה מתי יש חומר?

אילן גילאון: ככה הייתי רוצה לשאול את זה.

אילן גילאון: אני רוצה לשאול את זה את שניכם.

אילן גילאון: העניין המרכזי הוא שיש מודלים שכבר האמנות הבינלאומיות מאשרות את זה.

אילן גילאון: אז בואו נעתיק את זה.

אילן גילאון: עכשיו צריך ללכת על פי איזשהם עקרונות שהם עקרונות אוניברסאליים.

אילן גילאון: הבנתי שיש התחבטות גדולה, יהיה קל יותר לעשות רגולציה בעניין אם אנחנו נרכוש את החומר בחוץ לארץ.

אילן גילאון: זו בוודאי לא אמתלה.

אילן גילאון: הרגולציה גם כאשר היא קשה, פשוטו כמשמעו אני מעדיף תוצרת הארץ גם בתחום הזה.

אילן גילאון: וכך אני מסתכל על הדברים.

אילן גילאון: אגב מעולם לא דנו כאן על סמים מסוכנים.

אילן גילאון: מעולם.

אילן גילאון: אנחנו דנים בתרופה.

אילן גילאון: אנחנו ועדה של תרופות.

אילן גילאון: אנחנו לא בשביל בריאות.

חיים כץ: אתה חושב שאם ירחיבו את השימוש בקנביס רפואי כמה תרופות של משככי כאבים לא ייקחו.

חיים כץ: כמה לא ייקחו וכמה כסף יפסידו חברות התרופות.

אילן גילאון: אני איש תמים.

אילן גילאון: אני לא מבין את המשפט follow the money.

אילן גילאון: הבעיה המרכזית ואותה צריך לשים על השולחן בשני מישורים, מתי יש חומר משום שאנחנו מדברים על העניין הזה.

אילן גילאון: הקרדיט שנתת לעצמך, אני רוצה לתת לך יותר בתחום הזה כי בחברה המאוד שמרנית הזאת שחושבת בצורה כל כך סטיגמטית שהדבר הזה נכנס בגלל מה שאדוני היושב ראש לתחום הסמים כל העניין הזה, אנחנו יודעים מה היא רמת הקושי.

אילן גילאון: מצד שני יש אנשים שבאמת שינו בתקופה האפלה הזאת.

אילן גילאון: אנחנו התקדמנו לקראת איזשהו הסדר.

אילן גילאון: כל אחד יודע ולפי התחזיות הכי רשמיות שאני שומע מגדולי הרפואה, כאן זה יהודה ברוך ואתה, ואגב אתמול פגשתי את המנכ"ל החדש של משרד הבריאות ואני מודיע לכם הרגשתי הרבה יותר טוב מול רופא.

אילן גילאון: יש תקווה בעניין וגם על הנושא הזה דיברנו.

אילן גילאון: הבנתי שמשרד הבריאות עדיין לא קיבל החלטה ואותה צריך לקבל מהר.

אילן גילאון: בועז, אפשר לעשות טעויות ב-20 שנה.

אילן גילאון: אותו דבר כמו ב-20 דקות.

אילן גילאון: תאמין לי, אני יודע את זה מן ההיסטוריה.

אילן גילאון: לכן ההחלטה צריכה להיות מיידית.

אילן גילאון: הדבר השני, אם יש התלבטות לגבי נושא של הארץ או חוץ לארץ, הייתי אומר אפילו שהמחיר יכריע אבל אנחנו יודעים שהמחיר בחוץ לארץ הרבה יותר יקר.

בועז לב: שביעית מחיר.

בועז לב: זה 2800 מול 340 בארץ.

אילן גילאון: אני בעניין של תוצרת הארץ.

אילן גילאון: אם יש אנשים שיכולים להתפרנס מהעניין הזה הם יתפרנסו.

אילן גילאון: יש לגמרי איזשהו היגיון וצריך לחשוב עליו עד הסוף וגם כן מהר, האם המשלוח והשינוע והגידול צריך להיות מופרט כפי שזה מקובל, ואם בכלל האמנה הבינלאומית זה מה שהיא דורשת.

אילן גילאון: אם זה מה שהיא דורשת בואו נעשה את הדבר הזה.

אילן גילאון: לגבי העניין של הפחד מפני משרד האוצר.

אילן גילאון: אני לא יכול להתקשט בנוצות שאין לי כל כך.

אילן גילאון: אבל אם היושב ראש אומר שאנחנו ועדה, לפעמים כוועדה אנחנו יותר מצליחים.

אילן גילאון: אני לא יכול לבנות על המפלגה אבל על הוועדה אני יכול לבנות.

אילן גילאון: לכן בעניין הזה צריך מנגנון שיעשה את הפיקוח על הדבר במשרד הבריאות, מספר אנשים כפי שזה מקובל, ואני יודע שבעולם זה מקובל הסידור הזה בפרט במדינות שהקנביס הוא פתוח וחופשי.

אילן גילאון: אבל אלה הם הדברים המיידיים.

אילן גילאון: עכשיו למה אי אפשר תוך שבוע?

חיים כץ: החיפזון מהשטן.

חיים כץ: צריך לחוקק את זה.

חיים כץ: צריך להביא את זה מסודר.

אילן גילאון: בוא נראה מה מקובל על כולם.

אילן גילאון: ראשית שזה לא יכול להיות יותר צוואר הבקבוק הזה.

אילן גילאון: שנית, שהתחזית לשנה הבאה זה 40 אלף משתמשים.

אילן גילאון: שלישית, אני כל הזמן מסתכל כמה אנשים פחות ייקחו אוקסיקוטינים ואת כל הדברים האחרים הרעים והנוראים שהם צורכים אותם.

אילן גילאון: שמה אני מסתכל.

אילן גילאון: לא כמה יותר ישתמשו בקנביס.

אילן גילאון: זאת הדרך להסתכלות נכונה.

אילן גילאון: עכשיו אם הכול מוסכם עלינו, יש לנו גיבוי רפואי רציני, הצלחנו סוף סוף גם להוציא את זה מהמצב הסטיגמטי, כי יושבים כאן אנשים כל כך מכובדים מדוע שנבזבז את הזמן.

אילן גילאון: אני רק רוצה להגיד לך כמה החיים של יהודה קשים.

אילן גילאון: אני פניתי אליו, אני מודה ומתוודה בקשר לפרוטקציה במקרה הומניטארי.

אילן גילאון: אתה פתאום רואה בן אדם שאי אפשר לעמוד מול הסבל שלו.

אילן גילאון: בן אדם בן 71, אין לו חודש לחיות, הוא צריך חודש כדי לקבל את האישור.

אילן גילאון: אז עשו לו את הקיצור אבל אני מניח שיש אלף כאלה.

אילן גילאון: וזה וודאי קורה.

אילן גילאון: אז עניין הדחיפות, יש הסכמה בעניין המרכזי שזה צריך להיות מסודר.

אילן גילאון: הזמן הוא בעוכרינו.

חיים כץ: תודה רבה.

חיים כץ: חברת הכנסת רחל אדטו בבקשה.

רחל אדטו: תודה.

רחל אדטו: אני בישיבה הראשונה שעלה הנושא הזה שאלתי לגבי כדורים ולאו דווקא לגבי הסיגריות.

רחל אדטו: אז הגיעה תשובה שהיתה חלקית לגמרי.

רחל אדטו: אני שמחה שהפעם הגיע לישיבה פרופסור משולם שהוא אבי אבות הטיפול בקנביס.

רחל אדטו: אני מאוד אודה ליושב ראש אם הוא ייתן לו את רשות הדיבור.

רפאל משולם: פרופסור משולם מהאוניברסיטה העברית.

רפאל משולם: הקבוצה שלי חוקרת בין היתר בתחום הזה שנים רבות ויש לנו ניסיון מסוים.

רפאל משולם: אני אתייחס רק לצד התרופתי, לא לצדדים האדמיניסטרטיביים.

רפאל משולם: ובכן, אין בכלל תרופות למיטב ידיעתי שניתנות בעישון.

רפאל משולם: שנית, אין תרופות מסודרות שנותנים אותן בלי שיהיה ברור מה הרמה של החומר.

רפאל משולם: האם הבן אדם מקבל 5 מיליגרם מהחומר הפעיל או 500 מיליגרם או 2 גרם.

רפאל משולם: לא קיימות תרופות כאלה.

רפאל משולם: הדבר הזה דורש הסדר.

רפאל משולם: כעיקרון אני בעד שימוש בקנביס כחומר תרופתי אבל צריך שיהיה הסדר תרופתי כמו שקיים לגבי רוב התרופות שנמצאות.

רפאל משולם: לא ייתכן שהרופא יגיד למישהו קח קנביס כשלא ברור מה הוא.

רפאל משולם: עכשיו למה אני אומר לא ברור?

רפאל משולם: מפני שהזנים שפותחו, זנים שמשתמשים בהם פותחו לצרכים אחרים.

רפאל משולם: הם פותחו בעיקר לצרכים הלא חוקיים ולכך יש חשיבות.

רפאל משולם: יש בקנביס מספר אדיר של חומרים.

רפאל משולם: אבל יש שני חומרים עיקריים.

רפאל משולם: אחד זה החומר שגורם לפעילות הפסיכו-אקטיבית, הפעילות החשישית הטיפוסית, זה ה-THC.

רפאל משולם: ישנו חומר אחר שאין לו פעילות כזו אבל מבחינת תרופתית הוא מאוד מאוד חשוב.

רפאל משולם: שמו קנבידיול.

רפאל משולם: החומר השני הוא קשור להורדה של חרדה, הוא קשור לסדרה ארוכה מאוד של פעולות.

רפאל משולם: הוא פועל בצורה מובהקת נגד דלקות למיניהן, והדבר העיקרי אולי הוא מקטין את הפעולה של החומר הפסיכו-אקטיבי.

רפאל משולם: בקנביס שקיים בארץ ושקיים בארצות הברית כמעט ואין באותם הזנים אין קנבידיול.

רפאל משולם: אז אנחנו הורדנו חלק גדול מהצד התרופתי והדבר הזה הוא אבסורדי.

רפאל משולם: אנחנו רוצים להשתמש בחומר שהוא נוצר למטרה אחרת.

רפאל משולם: לכן יש צורך להשתמש בזנים שעוברים אנליזה שבחומר הזה שמקבלים יהיו גם החומר הפסיכו-אקטיבי שיש לו כמובן גם פעולות תרופתיות, וגם החומר קנבידיול שאין לו פעולות פסיכו-אקטיביות, דהיינו, איננו גורם לפעולה החשישית הטיפוסית אבל יש לו הוא גורם להרבה מאוד פעולות תרופתיות אחרות ובנושא זה נדמה לי שד"ר ברוך ואני באותה דעה.

רפאל משולם: אנחנו שוחחנו על כך.

רפאל משולם: הוא בדיוק חושב כמוני שראשית צריכים להשתמש בזנים שמכילים לפחות את שני החומרים בכמויות סבירות אבל לא בכמויות בלתי סבירות.

רפאל משולם: בחשיש, בקנביס שהיה קיים בארץ במשך שנים היו 5% או 6% THC ובערך אותה כמות של הקניבידיול.

רפאל משולם: בגלל הפיתוח מסיבות ברורות, הגדילו המגדלים, מדובר על הזנים שפותחו לארצות הברית, חלק בקנדה, חלק בהולנד, הגיעו ל-20% THC.

רפאל משולם: הדבר הזה הוא מסוכן.

רפאל משולם: כאשר משתמש מעשן אז הוא יכול לווסת את עצמו.

רפאל משולם: לא נורא אם הוא לוקח 5% או 20%.

רפאל משולם: הוא פחות או יותר מווסת את עצמו.

רפאל משולם: אבל, וחלק גדול מאוד מהאנשים לא מעשנים ומקבלים את זה כתמצית בצורה זו או אחרת, הוא לא יכול לווסת את עצמו כי הפעילות מופיעה רק אחרי שעתיים בניגוד לפעילות שמופיעה בעישון כמעט מיד.

רפאל משולם: אז הוא יכול לקחת כמות בלתי סבירה ולהיכנס למצב לא רצוי לחלוטין, מצב של חרדה עמוקה ותופעות לוואי.

רפאל משולם: ואין תרופה בלי תופעות לוואי.

רפאל משולם: לכן יש בפרוש צורך לאנליזה של החומר שניתן לחולים, שיהיה ברור לחלוטין מה החולים מקבלים.

רפאל משולם: בוודאי שיש צורך לוודא את הכמות של שני המרכיבים בחומר שניתן לא לעישון.

רפאל משולם: יש צורך כדי לדעת מה הכמות של החומר בכל הצורות האלה שמגיעה לגוף.

רפאל משולם: לדוגמה, אנחנו באישור משרד הבריאות כבר מספר שנים נותנים לחולים בהדסה בירושלים THC.

רפאל משולם: למה רק THC?

רפאל משולם: כי רק החומר הזה אושר בחוק.

רפאל משולם: הקנבידיול בגלל סיבות כאלה ואחרות למרות שאין לו שום תופעות לוואי מן הסוג הזה איננו מאושר ולכן אנחנו לא יכולים לתת אותו.

רפאל משולם: אנחנו נותנים אותו לכמה מחלקות, בעיקר למחלקות אונקולוגיות.

רפאל משולם: בית המרקחת של הדסה ממיס את החומר בשמן זית ומטפטפים את זה מתחת ללשון בכמות של כך וכך מיליגרמים פעמיים ביום והדבר הזה לדעת האונקולוגים פועל ברוב המקרים בצורה יוצאת מן הכלל.

רפאל משולם: זאת דרך למתן התרופה, לא בעישון, בצורה מוגדרת.

רפאל משולם: אנחנו יודעים כמה אנחנו נותנים.

רפאל משולם: אנחנו יודעים למה לצפות.

רפאל משולם: לא ראינו תופעות לוואי.

רפאל משולם: זה אולי לא מספיק טוב בחלק מהמקרים.

רפאל משולם: העישון הוא דרך יותר יעילה אבל פחות מבוקרת.

רפאל משולם: ויש לנו כאן בעיה שצריך לשקול.

רפאל משולם: יש עישון, יש נתינה בצורת טפטוף, יש נתינה בהמסה בשמן כזה או אחר, באכילה.

רפאל משולם: כל זה דורש הסדר.

רפאל משולם: וכל זה דורש גם ידע מה קורה בגוף עם החומרים האלה.

רפאל משולם: אנחנו חייבים לדעת כמה חומר נכנס לגוף וכיצד הוא פועל.

רפאל משולם: לכן אני מאוד הייתי מבקש שיהיו הסדרים כאלה ואחרים למתן הקנביס ואני שוב אומר, אני בעד זה.

רפאל משולם: אני יכול לתת רשימה ארוכה מאוד של מצבים רפואיים ששם בהחלט החומר עוזר.

רפאל משולם: אני מאוד מבקש שהדבר ייעשה בצורה מסודרת בקשר לחומרים שנמצאים, בקשר למטבוליזם שלו, בקשר למתן החומר.

רפאל משולם: המצב כרגע, שוב דיברתי עם ד"ר ברוך ושנינו מסכימים במאת האחוזים על הדברים האלה.

רפאל משולם: החומר צריך להינתן בצורה מסודרת כמה שאפשר כמו שניתנות תרופות אחרות.

רפאל משולם: אין תרופה שניתנת סתם.

רפאל משולם: אפילו אספירין לא לוקחים סתם.

רפאל משולם: יש הבדל בין 500 מיליגרם אספירין ו-2 גרם אספירין.

רפאל משולם: האחד היא תרופה שאני יכול באמצעותה להרוס את מערכת העיכול.

חיים כץ: תודה רבה.

חיים כץ: חברת הכנסת רחל אדטו בבקשה.

רחל אדטו: השאלה שלי היא מה מטרת הישיבה היום?

רחל אדטו: האם הישיבה הזאת היא ישיבת מעקב?

חיים כץ: קרה משהו בשבועות האחרונים.

חיים כץ: היו התפטרויות מהמערכת.

חיים כץ: באיזשהו מקום התחילו לדבר פתאום על יבוא מחו"ל.

חיים כץ: קרה משהו.

חיים כץ: נסגר סניף בצפון.

חיים כץ: מצד אחד אמרנו שיש פה 2700 איש שמקבלים את התרופה והיא עוזרת.

חיים כץ: יש כאלה שמדברים עד ל-40 אלף משתמשים.

חיים כץ: במקום ללכת קדימה אני רואה שאנחנו הולכים אחורה.

חיים כץ: העסק נסגר, קורס, מריבות.

חיים כץ: אמרנו את זה שבן אדם אחד לא יכול להרים את הפרויקט הזה.

חיים כץ: ואז דיברו על זליגות.

חיים כץ: אני לא בא להחליף את המשטרה.

חיים כץ: שהמשטרה תעשה את עבודתה.

חיים כץ: המשטרה לא צריכה להיות סיבה שחולים לא מקבלים את התרופה שלהם.

חיים כץ: בגלל זליגה החולים לא מקבלים את החומר.

חיים כץ: זה פשוט לא יכול להיות.

חיים כץ: הוועדה הזאת מוצפת בפניות של אנשים שמבקשים פרוטקציה.

חיים כץ: בגלל זה כינסנו את הישיבה.

חיים כץ: בא חבר הכנסת אריה אלדד.

חיים כץ: הבזקים של רעיונות באים לי לאור מה שהוא אמר.

חיים כץ: הצעת חוק של חברי כנסת של הוועדה הזאת, אתם תופתעו איך העניין הזה יסודר.

חיים כץ: והוועדה הזאת מאז קיומה, למרות שהיא לא משפיעה כל כך העבירה חוק לאלמנות צה"ל וקיבלה 3 מיליון שקל לדם טבורי, וזה רק בגלל הוועדה.

חיים כץ: אחרת זה היה נמשך עוד איזה 7 שנים עד שהיו מגייסים את הכספים.

חיים כץ: אנחנו רוצים שמשרד הבריאות יעשה.

חיים כץ: אם אתם אונסים אותנו אז אנחנו נעשה את זה פחות טוב ממה שאתם עושים את זה אבל אנחנו נחוקק חוק וזה יעבור מהר מאוד.

חיים כץ: אני לא רוצה לספור לך את החוקים שהוועדה הזאת העבירה שחיכו עשרות שנים בכנסת ישראל וזה מה שקרה בשנה האחרונה.

חיים כץ: המקצועות הפרה- רפואיים, ביטול הבחינות, הזזת הבחינות.

חיים כץ: ויסקונסין.

חיים כץ: אז עכשיו רחל אדטו אם את כבר יודעת על מה הדיון אז בבקשה.

רחל אדטו: בסיפא של הדברים שלך נגעת במה שרציתי להגיד.

רחל אדטו: אם מטרת הדיון זה לחזור על כל הבעיות של זליגה, של הרחבת אינדיקציות, כבר שמענו את זה.

רחל אדטו: עכשיו השאלה היא פרקטית.

רחל אדטו: אם הדיון הולך להיות על התקנים שיהודה ברוך אמר על התקנים שהגישו למסגרת התקציב אז חבל על הזמן שלנו.

רחל אדטו: אנחנו לא צריכים להיכנס לנושא התקנים של משרד הבריאות.

רחל אדטו: שמשרד הבריאות שיסתדר עם התקנים שלו בעצמו.

רחל אדטו: ולהגיד שאנחנו לחכות לינואר כדי לקבל תקנים זה לא לעניין.

רחל אדטו: אנחנו רוצים שתהיה תוכנית מסודרת, שתיקח בחשבון את מה שפרופסור משולם אמר ומה המשטרה אומרת ומה שהחברות אומרות ונושא הפחד מהשתלטות שוק העבריינים ומטרתנו היא להסדיר את זה אז אנחנו לא נהיה במקום משרד הבריאות.

רחל אדטו: אם התפקיד שלנו הוא להאיץ את התהליך אז כמובן שאני מצטרפת ליוזמה הזאת.

רחל אדטו: אם הדרך היחידה שאנחנו יכולים להאיץ את התהליך באמצעות חקיקה אז ודאי שאני מצטרפת להליך הזה.

חיים כץ: גם פוליטית זה טוב למרץ.

חיים כץ: אם אנחנו נסדר את זה אולי לא יהיה עלה ירוק.

חיים כץ: יהיו להם עוד כמה קולות.

רחל אדטו: מה עומד עכשיו על סדר היום?

רחל אדטו: להמתין למשרד הבריאות שיגמור לסדר את זה ויחכה לתקנים מול חקיקה שתאיץ.

רחל אדטו: ראינו שבאמצעות חקיקה פרטית אתה יכול להאיץ תהליכים.

רחל אדטו: אם הזכרנו את הביציות, חקיקה פרטית הניעה את משרד הבריאות.

רחל אדטו: יש עוד חקיקות פרטיות כאלה שמניעות את ההצעות הממשלתיות.

רחל אדטו: אם זה יניע תהליך אני כמובן מצטרפת.

חיים כץ: אני רוצה לחזור עוד פעם אליך ד"ר יהודה ברוך.

חיים כץ: תן לי סטטוס מהפעם האחרונה שישבנו מה קרה עד עכשיו במערכת?

חיים כץ: מה נסגר?

חיים כץ: מה נפתח?

חיים כץ: איך האספקה?

חיים כץ: איך האנשים מקבלים?

חיים כץ: אילו לחצים יש?

חיים כץ: אמר אילן גילאון שפנה אליו אדם חולה.

חיים כץ: גם אלי פנו אנשים, אבל אני בניגוד לאילן לא פניתי.

יהודה ברוך: שינוי ראשון במעלה שנעשה זה שניתן אפשרות לחברות שמייצרות את הקנביס הרפואי לגבות כסף.

יהודה ברוך: אני מודה שעשיתי את זה בצער רב אבל קיבלתי את העמדה שאי אפשר בהיקף החולים הזה לספק את זה בצורה פילנטרופית.

יהודה ברוך: נקבעו מחירים של 360 שקל לאספקה חודשית של 50 גרם.

יהודה ברוך: אבל יש נתק.

יהודה ברוך: אנחנו לא מוכרים מריחואנה במדינת ישראל.

יהודה ברוך: אנחנו מוכרים את השירות הכולל.

יהודה ברוך: אין מכירת מריחואנה ולכן זה לא פר גרם.

יהודה ברוך: אם יאושר באיזשהו שלב מכירת מריחואנה המחירים ישתנו בהתאם.

יהודה ברוך: אבל 360 שקל זה למטופל בין אם הוא מקבל 100 גרם מריחואנה, בין אם הוא מקבל 60 גרם, בין אם הוא מקבל 50 גרם ויש גם כאלה שמקבלים פחות.

יהודה ברוך: באישור התמחור מסיבות חוקיות כרגע, מכיוון שלמכור מריחואנה יהיה בניגוד מוחלט לחוק הבינלאומי אין מכירת מריחואנה לגרם.

יהודה ברוך: אלא בצורת חבילת שירותים ולא פר גרם.

יהודה ברוך: זה השינוי המשמעותי.

יהודה ברוך: נקבעו מחירים.

יהודה ברוך: 360 שקל אם אתה אוסף מנקודת חלוקה.

יהודה ברוך: 180 שקל נוספים להבאה עד הבית, 24 שקל לגלילת סיגריות וכדומה.

יהודה ברוך: לגבי אתרי החלוקה.

יהודה ברוך: ראשית נוסף עוד מחלק.

יהודה ברוך: חברת קאמפור התחילה בימים לחלק את התוצרת שלה.

יהודה ברוך: נסגר אתר החלוקה בביריה למרות שנאמר להם מראש, אושר להם אתר גידול בביריה ונאמר שאין מניעה שיבקשו מאותו אתר גם לעשות חלוקה.

יהודה ברוך: אבל שיעמדו בתקנים שדרשה משטרת ישראל או בביקור שנעשה שם במרץ.

יהודה ברוך: לגבי אתר החלוקה בירושלים, הוא מעולם לא נסגר משום שהוא מעולם לא נפתח על ידינו.

יהודה ברוך: מעולם לא הגישו בקשה לבקש אישור תחנת חלוקה בירושלים והמשטרה גילתה אותו במקרה.

יהודה ברוך: לכן הוא נסגר מיידית.

חיים כץ: כלומר הוא נתן להם תרופות לחולים שאישרת להם לקבל בלי שהוא קיבל אישור חלוקה.

יהודה ברוך: בלי שקיבל אישור חלוקה ובלי שכנראה, זה תשאל את המשטרה, גם למיטב ידיעתי גם לא עמד בתנאים.

חיים כץ: כשאתה נתת אישור למישהו מירושלים לא הגדרת איפה הוא מקבל את החומר?

יהודה ברוך: אנחנו מגדירים ברישיון את שם הספק והוא יוצר קשר עם הספק והספק יש לו נקודות חלוקה.

יהודה ברוך: כרגע נקודות החלוקה מרוכזות באזור תל אביב.

יהודה ברוך: בעיקרון שני אתרים.

יהודה ברוך: שלושה ספקים נמצאים בחצר בית החולים אברבנאל, גם זה בהתנדבות, וספק אחד מספק ברחוב אבן גבירול בתל אביב.

יהודה ברוך: אלה נקודות החלוקה הקיימות.

יהודה ברוך: אין מניעה לפתוח נקודות חלוקה נוספות בצורה מסודרת.

יהודה ברוך: שיעמדו בתקנים ובדברים שנדרשו.

חיים כץ: בכל תחנת משטרה בישראל אתה פותח נקודת חלוקה בתוך התחנה ותאמין לי יהיה סדר שיגעון.

חיים כץ: בתוך המשטרה יהיה חדר שיחלקו קנביס רפואי.

אילן גילאון: אני לא אוהב את הרעיון הזה.

יהודה ברוך: יחד עם זאת במגעים שנעשו עם חברת טלפארמה, אני לא אומר שאיתה יש חוזה כיוון שיש לפחות 3 חברות כאלה בשוק, אם ייפתח מרכז לוגיסטי אחד אז אספקה עד הבית תהיה יותר זולה מהדרך שהיא נעשית עכשיו.

יהודה ברוך: אנחנו חושבים שבמחיר של פחות מ-400 שקלים אפשר לספק 50 גרם עד הבית ולבטל לחלוטין את הצורך בתחנות החלוקה.

יהודה ברוך: הנושא הכספי למרות שהוא משמעותי לא משתנה.

יהודה ברוך: בעלות יותר זולה ממה שמשלמים היום החולים ניתן לעשות את זה אספקה עד הבית בלי צורך בכלל שתהיה תחנת חלוקה שאליה צריך להגיע החולה.

יהודה ברוך: היתה בעיה של מחסור בשוק עד שנכנסה חברת פרמבצטיקה.

יהודה ברוך: אני יודע שחברת תיקון עולם טוענת שלא.

יהודה ברוך: אבל מבחינתי כל עוד שמספקים רק 15 גרם לשבוע לחולה ומחייבים חולה להגיע 4 פעמים בחודש ולא נותנים לו אספקה חודשית הרי זה מחסור.

יהודה ברוך: ברגע שיספקו אספקה חודשית לכל החולים.

יהודה ברוך: ירדנו במינונים.

יהודה ברוך: כשהתחלנו את התהליך עוד אצל ד"ר בועז לב האישור היה ל-200 גרם בחודש.

יהודה ברוך: אנחנו לומדים את זה ומגלים שכמויות שנתנו לחודש היו גבוהות.

יהודה ברוך: ירדנו למאה גרם לחודש, ירדנו ל-60 גרם לחודש, היום אנחנו ב-50 גרם לחודש.

יהודה ברוך: רק כדי לשבר את האוזן בהולנד האספקה היא 15 גרם לחודש.

יהודה ברוך: אני טוען שצריך לספק לחודש.

יהודה ברוך: בפועל חילקו כל שבוע.

יהודה ברוך: אני אומר חדש משמעית שצריכים לתת מנה חודשית.

יהודה ברוך: בפועל חולקו מנות שבועיות ולכן מבחינתי זה חוסר.

יהודה ברוך: מכיוון שאם אין מספיק חומר לחלק לחולה מנה חודשית זה מחסור בשוק.

יהודה ברוך: מטרטרים את החולה יותר פעמים.

יהודה ברוך: הכנסנו את הספק הרביעי לשוק ובקרוב ייכנסו ספקים נוספים.

יהודה ברוך: אלה הדברים שנעשו מאז שדיברנו בפעם האחרונה.

יהודה ברוך: כמו שאמרתי המודלים קיימים.

יהודה ברוך: אפשר להפעיל אותם בלוח זמנים קצר ולענות לשאלות של נושא התקציב ונושא האגף או היחידה במשרד הבריאות.

יהודה ברוך: אלה דברים שדורשים את חקיקת חוק התקציב.

יהודה ברוך: אני לא מדבר כרגע על החקיקה הפרטית.

יהודה ברוך: לוקח להם זמן.

יהודה ברוך: הצענו את האפשרות של המלכ"ר.

יהודה ברוך: זה תיאורטית אפשר להפעיל מרגע שנותנים אישור בפקודה תוך 30 יום הדבר הזה פועל ומביא את השירות עד הבית כולל את שירות ההדרכה.

יהודה ברוך: אלה הדברים שנעשו.

יהודה ברוך: במקביל צריך להיזכר שהוגשו בתקופה האחרונה מספר בג"צים שלוקחים את הזמן שלהם.

יהודה ברוך: ברגע שיש משהו בדיון בג"ץ לפחות להבנתי כעובד ציבור אני צריך להמתין בדברים מסוימים להחלטת הבג"ץ.

יהודה ברוך: הרי טוענים שם במפורש שפעלתי לא נכון.

יהודה ברוך: לכן אני צריך להמתין להחלטת הבג"ץ בעניין כדי לקבוע דברים אחרים.

יהודה ברוך: בנוסף משהו חשוב שנעשה.

יהודה ברוך: ישבנו עם המשטרה על שני דברים.

יהודה ברוך: (א) יש לנו הצעת נוהל עבודה משטרה מול משרד הבריאות שזה עדיין בדיונים ברמה שלי מול הנציבים במשטרה.

יהודה ברוך: נקבעו נציגים רסמיים במשטרה.

יהודה ברוך: זה כרגע מה שקורה.

חיים כץ: תודה רבה.

חיים כץ: הייתי רוצה לשמוע את נציגי המגדלים.

יהודה ברוך: אני מבקש שיתנו הזדמנות לשני נציגי מגדלים לדבר כי גם ביניהם הדעות חלוקות.

יהודה ברוך: יש כאן את דני קציר, את נרי ברק.

חיים כץ: כמה כל חברה מגדלת?

יהודה ברוך: כרגע היחס הוא שני שליש לתיקון עולם ושליש לכל החברות.

אסא זיידמן: אני סמנכ"ל תיקון עולם, היצרנית, הספקית והמדריכה הגדולה ביותר של קנביס רפואי בישראל.

אסא זיידמן: החודשים האחרונים הוכיחו כי כל עוד ממתינים לרשות המבצעת שמנסה להקים מערך לא ברור לקנביס הרפואי יחלפו שנים של סבל רב לרבבות מטופלים.

אסא זיידמן: לכן אנחנו מאמצים את דבריו של יושב ראש הוועדה בדבר קידום חקיקה בנושא.

אסא זיידמן: לנו יש ידע, יש לנו ניסיון בלעדי.

אסא זיידמן: יש לנו 4 זנים עתירי CBD עם יכולת לייצר טיפות כפי שאמר פרופסור משולם.

אסא זיידמן: אנחנו מסוגלים לקלוט כרגע עוד מטופלים ובהתראה מספקת גם רבבות.

אסא זיידמן: ובכל זאת משרד הבריאות ומשטרת ישראל תוקעים לנו מקלות בגלגלים, סוגרים לנו מתקני גידול, כך שבמקרה של מלחמה בצפון חס וחלילה ניוותר ללא מתקן גיבוי ואולי אפילו ללא הגנטיקה של הזן שלנו.

אסא זיידמן: סוגרים לנו סניפים ללא התראה מספקת.

אסא זיידמן: ואיך נפיץ מנקודת הגידול שלנו?

חיים כץ: כשסוגרים, איך סוגרים?

אסא זיידמן: אנחנו מקבלים רשמית את ההודעה ממשרד הבריאות כאשר ההנחיה מגיעה ממשטרת ישראל.

אסא זיידמן: פוסלים רישיונות של עובדים שלנו ללא עילות וללא נימוקים.

אסא זיידמן: מטילים עלינו הנחיות אבטחה אבסורדיות, כאלה שאינן מוטלות אפילו על מורפיום ומטילפנידט.

אסא זיידמן: מודיעים לחולים ורופאים שכאילו קיים מחסור בקנביס רפואי.

חיים כץ: אתה אומר שבשבילך זה פרויקט חיים.

חיים כץ: התחלתם בהתנדבות כתרומה.

אסא זיידמן: אמיתית לנו יש מודל שהצענו אותו ובבסיסו עובד היום ואנחנו יכולים להפעיל אותו מיידית והוא לא סותר את אמנת האו"ם.

אסא זיידמן: העברנו את זה דרך 3 עורכי דין.

אסא זיידמן: הקנביס הרפואי מוחרג בצורה ברורה מתוך האמנה הזאת.

אסא זיידמן: האמנה לא אוסרת.

אסא זיידמן: אנחנו יכולים כבר החל ממחר להתחיל במודל הזה.

אסא זיידמן: מוועדה לוועדה אנחנו נדחים.

אסא זיידמן: כל פעם מוצע מודל יותר גרוע מקודמו.

אסא זיידמן: זה התחיל בזה שזו עמותה מפוקפקת, זה המשיך לרעיון של יבוא שהוא יקר יותר מפי 7 מהמחיר שאנחנו מציעים.

אסא זיידמן: האיכות שלנו טובה יותר, שלא לדבר על פרנסה של מאות משפחות.

אסא זיידמן: בסופו של דבר זה נראה כאילו הרשות המבצעת מנסה להתנער מהאחריות שלה כלפי המטופלים שהיא שולחת אותם לסבסד אחד את השני, להתנער מאחריות של לעשות רגולציה עלינו, ואנחנו רוצים רגולציה חזקה.

אסא זיידמן: אנחנו רוצים פיקוח חזק אבל בואו נעשה את זה בצורה חכמה.

אסא זיידמן: החודשים האחרונים הוכיחו שכל עוד אנחנו מחכים העסק לא מתקדם.

אסא זיידמן: לכן אנחנו מבקשים שתתבצע חקיקה בנושא, שתערב את קופות החולים כדי שיסבסדו את זה לחולים.

אסא זיידמן: כי שוב המחיר הוא לא גבוה בצורה מוחלטת אבל יחסית למטופל זה מאוד גבוה.

אסא זיידמן: ואנחנו לא רוצים שיעלה הרבה למטופל.

אסא זיידמן: כן אנחנו פילנטרופים, כן אנחנו אלטרואיסטים, כן יש לנו ערכים וכן אנחנו רוצים להתפרנס.

אסא זיידמן: מותר להתפרנס אבל אנחנו לא חמדניים.

אסא זיידמן: אנחנו מציעים מודל שעובד.

אסא זיידמן: אני מסוגל לתת מחיר זול יותר.

אסא זיידמן: עד 5000 מטופלים אני יכול להישאר במחיר הנוכחי, 360 שקלים למטופל.

אסא זיידמן: ני יכול להתחיל לרדת במחיר.

אסא זיידמן: עבור הכמויות שמשרד הבריאות מדבר עליהם אני יכול להוריד בממוצע עד 200 שקלים למטופל כולל הכול, כל השירות, הדרכה, הפצה, גידול, עיבוד, טיפות, הכול.

חיים כץ: 200 שקל בעד 50 גרם?

אסא זיידמן: כן.

אסא זיידמן: עבור מספר מספיק גדול של מטופלים.

אסא זיידמן: כולל אנליזות, כולל הכול.

אסא זיידמן: ושוב זה לא כי אני כזה חכם גדול אלא כי אנחנו חברה מסחרית.

אסא זיידמן: בניגוד למשרד הבריאות שאם הם מתעכבים זה לא פוגע בהם , לי זה כואב בכיס, לי יש אינטרס לעשות את זה טוב יותר ואני רוצה תחרות.

אסא זיידמן: אני לא רוצה להיות מונופול.

אסא זיידמן: אני רוצה שהמתחרים המאוד מכובדים גם יהיו בשוק, נתחרה אחד בשני על איכות, על מחיר.

אסא זיידמן: המטופל ירוויח בסוף ואנחנו כולנו נתפרנס.

חיים כץ: הייתי רוצה לפנות לנציגי המשטרה.

חיים כץ: בדיונים הקודמים שנעשו פה אנחנו דיברנו על זה שצריך למנוע זליגות.

חיים כץ: לא שמענו אתכם באים מתבטאים.

חיים כץ: נתתם לנו להרגיש שהכול סגור, מפוקח.

חיים כץ: לאחרונה אנחנו שומעים על זליגות, על אולי להביא מחו"ל בגלל שהפיקוח יותר יעיל.

חיים כץ: בוא תתייחס גם לנקודה הזאת שאמנו אולי נקודות חלוקה יהיו במשטרה.

חיים כץ: המגדלים יעבירו אליכם את הכמויות במנות חודשיות.

ברק אלכסנדר: זה לא טוב.

ברק אלכסנדר: חולה לא צריך להיות תלוי בשוטרים.

ברק אלכסנדר: החולה בא לקבל תרופה בבית מרקחת.

אודי וולף: אני ד"ר אודי וולף.

אודי וולף: ראש המעבדה האנליטית במז"פ.

אודי וולף: איתי נמצאת רפ"ק אורית נחמני שהיא בחוליית מחקר סמים בחטיבת המחקר.

אודי וולף: קיימת כיום זליגה ויש תפיסות של חומר שהוא בייעוד המקורי שלי או על פי האריזות שלו או על פי ההקשרים המודיעיניים שלו אמור היה להיות קנביס רפואי.

אודי וולף: בדיון הקדום שהיה כאן בוועדה הועלו אזכורים של קשר של גורמים עבריינים אל מגדלים ורמזו כאן לבג"צים שהוגשו וטענות שהופנו כלפי המשטרה.

אודי וולף: הטענות היו אכן מבוססות ונסגרו מרכזי גידול.

חיים כץ: איפה נסגרו מרכזי גידול?

אודי וולף: נסגר מרכז גידול בצפון בגלל אי עמידה נאותה בתנאים.

אודי וולף: ולא יפה להתיפייף ולהתחבא מאחורי העילות שגרמו לסגירה של מרכזי הגידול האלה.

אודי וולף: משטרת ישראל רואה את ההתייחסות למריחואנה רפואית כתרופה לכל דבר ואולי בכך יש תשובה ל-3 מן הדוברים שקדמו לי, ראשון בהם זה יושב ראש הוועדה שלא מצפה שנחלק אקמול בתחנות המשטרה, וגם לא תרופות אחרות.

אודי וולף: אני מתייחס גם למה שאמר פרופסור משולם ומה שאמר חבר הכנסת אלדד.

אודי וולף: אם מתייחסים למריחואנה הרפואית כתרופה לכל דבר צריך להחיל עליה מה שמחילים על תרופות לכל דבר.

אודי וולף: דהיינו, כמו שאנחנו דורשים מבית חרושת "טבע" או בתי חרושת אחרים שמייצרים תרופות שחלקן מכילות חומרים שמוגדרים בחוק כסמים מסוכנים יש להם הסדרי רישוי והסדרי רישום והחלוקה וההפצה מופרדת לגמרי מתהליך הייצור שלהם ואין קשר בין החולה לייצרן התרופות ולא נוצר מצב שבו החולה שצריך אקמול מתקשר לרוקח הראשי בבית חרושת מסוים ואומר לו, תכין לי.

אודי וולף: חומרים שהם סמים מסוכנים יש דרך מוסדרת בחוק גם בתקנות הרוקחים וגם בחוק חומרים מסוכנים וגם כמובן בפקודת הסמים איך לחלק אותם, מי מחלק אותם ומה היא הדרך הראויה לעשות את הדבר הזה.

אודי וולף: משטרת ישראל לא רוצה להיכנס לדרך שבה יוחלט בסופו של דבר להסדיר את חלוקת הקנביס הרפואי.

אודי וולף: משטרת ישראל לא צריכה להיות מעצבת המדיניות בתחום הזה.

אודי וולף: היא צריכה לעסוק בדבר אחד והוא אכיפה.

אודי וולף: ולכן, וכאן יש דגש של המפכ"ל שנתן את דעתו להצעה הזאת.

אודי וולף: אחרי שקיבלנו את הבקשה שמריחואנה רפואית צריך להתייחס אליה כתרופה לכל דבר הליך הפיקוח על מי שיורשה להחזיק, לחלק, וכמובן לגדל את המריחואנה הרפואית יהיה פיקוח הדוק.

אודי וולף: וכנגד מי שיפר את ההליכים האלה יינקטו סנקציות מאוד משמעותיות.

אודי וולף: אני רוצה להתייחס לדבר חבר הכנסת אריה אלדד לגבי שימוש במריחואנה וחשיש שנתפסים על ידי משטרת ישראל.

אודי וולף: הנושא הזה משתלב מצד אחד עם ההצעה שהעלה פרופסור משולם והוא גם מיושם באופן משני או באופן ניסיוני כיום והוא שאנחנו מעבירים בהחלט על פי רישיון חומרים שנתפסים על ידי המשטרה כדי שיפיקו מהם את החומרים ואנחנו בקשר רצוף והדוק.

אודי וולף: אבל אי אפשר להטיל על משטרת ישראל את האחריות להיות ספק.

חיים כץ: אם אתה כבר מדבר פה בוועדה תגיד שאתם מעבירים את החומר לא לשימוש חולים אלא לצורכי מחקר.

אודי וולף: המחקר הזה לא מחקר בסיסי, זה מחקר יישומי.

אודי וולף: בסופו של דבר מייצרים מחומרים שנתפסו על ידי משטרת ישראל תרופות שניתנות לחולים, אמנם במתכונת מצומצמת, אמנם לחולים מאוד מסוימים.

שי אלמוג: המשטרה לא העמידה לנו תנאים, לא לצורת אבטחה, לא לדרך אבטחה במשך שנה וזה מגובה במכתבים.

שי אלמוג: פנינו למשטרה והזמנו אותם לבוא אלינו.

שי אלמוג: בואו תגידו.

שי אלמוג: תעמידו תנאים.

שי אלמוג: תגידו לנו מה אתם רוצים.

שי אלמוג: ברגע שהתחלנו לגבות הכסף הדבר הראשון שעשינו היה להוציא כסף על אבטחה, מצלמות כדי שאנחנו נהיה רגועים, לא המשטרה ולא אף אחד אחר.

שי אלמוג: אז לבוא אלינו ולהגיד שנסגר מקום כי לא עמדנו בדרישות?

שי אלמוג: איזה דרישות?

שי אלמוג: תראו לי מסמך שאומר שהיו דרישות.

חיים כץ: תודה רבה.

חיים כץ: חבר הכנסת מוץ מטלון.

משה (מוץ) מטלון: בסופו של יום בקצה נמצא החולה והוא נמצא בויכוח בין האכיפה ובין מעצב המדיניות ובין המחוקק.

משה (מוץ) מטלון: מי שנופל בין הכיסאות זה החולה.

משה (מוץ) מטלון: אני קיבלתי כמו רבים מחבריי פה פניות מהצפון, מהדרום, המרכז וטענות שרק בתל אביב יש נקודות חלוקה, ואנשים מנהרייה וממקומות אחרים מתקשים לקבל את התרופה.

משה (מוץ) מטלון: צומצמו הכמויות שניתנות ואז זה מחייב את האנשים לנדוד ברחבי הארץ ולהפסיד ימי עבודה, דברים שלא מתקבלים על הדעת.

משה (מוץ) מטלון: אני יושב פה בדיון.

משה (מוץ) מטלון: אנחנו בעצם ממחזרים דברים שנאמרו אז.

משה (מוץ) מטלון: אני מחזיק בידיי אדוני היושב ראש מכתב שקיבלתי, ראה אותו גם כן הד"ר בועז לב, מאדם שנפצע בצה"ל בשנת 92.

משה (מוץ) מטלון: בעבר הוא הזריק כמות גדולות מאוד של מורפיום והקנביס הרפואי פשוט הציל אותו.

משה (מוץ) מטלון: אני כבר לא מדבר על ההיבט הכלכלי שחסך לו הרבה מאוד כסף.

משה (מוץ) מטלון: הוא מדבר גם על ההיבט הזה במכתב וגם על הגמילה שלו וגם על השיפור במצב הכאבים שלו.

משה (מוץ) מטלון: הוא גם מציע פה הצעה של גידול עצמי.

משה (מוץ) מטלון: זה לא לשולחן הזה ולא כרגע.

משה (מוץ) מטלון: אנחנו נציגי הציבור.

משה (מוץ) מטלון: אנחנו נציגי החולים במקרה הזה.

משה (מוץ) מטלון: הנושא של מלכ"ר עלה פה בדיונים הקודמים.

משה (מוץ) מטלון: אני לא יודע למה אנחנו לא מאמצים את הנושא הזה.

משה (מוץ) מטלון: יכול להיות שאנחנו צריכים למצוא פתרונות ביניים כדי שנוכל לספק ולא רק בתל אביב אלא בכל המקומות שיש דרישה לקנביס הרפואי.

אלכס ברק: אני יושב ראש הנהלת הוועד של ארגון המטופלים הארצי.

אלכס ברק: מאז הישיבה הקודמת ישבנו ורשמנו לפנינו בצורה מסודרת את דרישות משרד הבריאות, את דרישות המשטרה, את הצרכים של המטופלים ואת הבקשות של החברות המגדלות.

אלכס ברק: הכנו טיוטה להצעה לשינוי החוק שנשלחה אתמול לראש הממשלה ולסגן שר הבריאות.

חיים כץ: טיוטה להצעה לאיזה שינוי חוק?

אלכס ברק: לשינוי חוק פקודת הסמים על בסיס הצעת החוק של אריה אלדד גם בצורה שתטפל בכל ההיבטים.

חיים כץ: ראיתם את הצעת החוק של אריה אלדד?

אלכס ברק: כן.

חיים כץ: יש לכם הסתייגויות ממנו?

אלכס ברק: כן.

אלכס ברק: הצעת החוק של אריה אלדד היא מאוד רזה ולא מטפלת באיזה תנאים צריכים לפעול מתקני הגידול.

אלכס ברק: הווה אומר, לדוגמה, רישום של כמויות, של צמחים, של השקיה.

אלכס ברק: אנחנו הצענו מודל.

חיים כץ: סליחה.

חיים כץ: אתם טועים.

חיים כץ: אם נלך להצעת חוק כל כך מורכבת כמו שאתה מציע אז כל המטופלים ימותו בגלל גיל.

חיים כץ: צריך ללכת על משהו בסיסי יותר, צר, לגעת במרכיבים המרכזיים.

אלכס ברק: בגידול קנביס רפואי יש היבטים למשרד הבריאות בהיבט הבריאותי של חולה מול תרופה, יש היבטים חקלאיים של גידול הקנביס ומישהו ממשרד החקלאות צריך שיפקח ויבדוק את הטריות של החומר, את האריזה שלו, את הסימון של האריזה, ויש היבטים שקשורים במשרד המשפטים ובמשרד לביטחון פנים.

אלכס ברק: לכן ההצעה שלנו היתה שנציגים מכל המשרדים האלה יתקבצו.

אלכס ברק: המטופלים לא צריכים להיות מיוצגים במנהל.

אלכס ברק: שלחתי את הטיוטה הזאת גם לוועדה וכל אחד מהאנשים החברים בוועדה מוזמן בדרך החוצה לעבור במזכירות הוועדה ולבקש העתק.

אלכס ברק: אחר כך תראו שהמחשבה והמבט המעמיק בצרכים של כל הגורמים המעורבים נלקחו בחשבון בטיוטה הזאת.

מלכה שאול: אני מתנדבת במטה מאבק הנכים ואני חולה אונקולוגית 22 שנה.

מלכה שאול: ב-3 שנים האחרונות אני חולה בעצמות שאין חזרה מזה ואני צורכת קנביס.

מלכה שאול: אני חיה רק מביטוח לאומי.

מלכה שאול: אני מדברת בשם כל החולים האונקולוגים שחיים רק מביטוח לאומי.

מלכה שאול: אני לא חושבת שאפשר להתקיים.

מלכה שאול: אם אני משלמת 380 שקל לחודש בעד קנביס, ממה אני אחיה?

מלכה שאול: יש לי מטפלת, אני צריכה לחיות.

מלכה שאול: איך אפשר?

חיים כץ: תודה.

חיים כץ: חבר הכנסת עפו אגבאריה.

עפו אגבאריה: אני קודם כל רוצה להודות לפרופסור משולם על ההרצאה שבאמת החכימה אותנו וההסבר שלו שצריך להתייחס לזה כתרופה לכל דבר אם זה בדרך עישון או בדרך האחרת.

עפו אגבאריה: יש את התרופה הזאת על בסיס של שמן זית.

עפו אגבאריה: זה יכול להיות תרופה מצוינת.

עפו אגבאריה: יש אוכלוסיה גדולה במדינת ישראל שלא מתאים לה העישון.

עפו אגבאריה: יש להתייחס לקנביס הרפואי כתרופה לכל דבר.

עפו אגבאריה: יש לאפשר בהקדם האפשרי את הטיפול הזה כי אם נשווה את תופעות לוואי של הקנביס לעומת תופעות הלוואי של תרופות אחרות לחולים סרטניים אז הקנביס יותר טוב.

עפו אגבאריה: אני מקווה שנוכל בהקדם האפשרי לקדם את החקיקה הזו.

מנדי בן ישי: אני יושבת ראש העמותה למאבק בכאב.

מנדי בן ישי: אנחנו שואפים לייצג אנשים שסובלים מכאב ממקור סרטני.

מנדי בן ישי: כרגע יש הצעות גם מצד המטופלים וגם מצד המגדלים.

מנדי בן ישי: מצד אחד עלינו לומר מה טוב לנו ומצד שני המגדלים אומרים למה הם צריכים לספק לנו ישירות כי הם אלה שמבינים בזזה.

מנדי בן ישי: אנחנו כמובן מתנגדים לזה.

מנדי בן ישי: זו תרופה ורופאים צריכים להחליט על הדברים האלה.

מנדי בן ישי: אין לי משהו נגד המגדלים.

מנדי בן ישי: אתם נתתם לנו בחינם קנביס.

מנדי בן ישי: ישבה ועדה מקצועית של רופאים.

מנדי בן ישי: הם קבעו הנחיות.

מנדי בן ישי: אנחנו כמובן קוראים לפי ההמלצות שלהם.

מנדי בן ישי: אנחנו קוראים שיוסיפו כוח אדם למנהלת.

מנדי בן ישי: אני לא אחכה חודש וחצי לחידוש רישיון, מטופלים אחרים חודשיים ויש עוד כל מיני בעיות בשטח.

מנדי בן ישי: העניין של המלכ"ר לדעתנו הוא לא פתרון נכון.

מנדי בן ישי: אבל אם זה מה שיוחלט אז לפחות שנזוז עם זה.

מנדי בן ישי: הוצע למשל שלא יהיה קשר בין המטופלים למגדלים.

מנדי בן ישי: כיום יש קשר מלא.

מנדי בן ישי: אנחנו קוראים לפעול לפי האמנה.

נועם כוזר: אני מעמותת צמח בר לקידום השימוש הרפואי בקנביס.

נועם כוזר: השתמשו פה במילה זליגה.

נועם כוזר: אני לא כל כך מבין את זה.

נועם כוזר: היו יותר אנשים שהוזמנו לוועדה ותכננו לבוא.

נועם כוזר: רציתי להביא מורת רוח מזה שלא אפשרו למטופלים להגיע מתוך טענה שזו ישיבה של מגדלים.

נועם כוזר: אני מבקש בישיבות הבאות להביא מטופלים ולשמוע את עדויותיהם.

שי אלמוג: אני עורך דין שמייצג קבוצה של מטופלים בקנביס רפואי, חלקם גם בעלי רישיון לגידול עצמי.

שי אלמוג: יש כמאה אנשים כאלה.

שי אלמוג: כרגע נודע לי שאתמול יצא מכתב לבטל להם את הרישיון.

שי אלמוג: זה דבר שלא יעלה על הדעת.

שי אלמוג: אנחנו עומדים שלא לשלול את הזכות של המטופלים האלה לגדל בעצמם.

יהודה ברוך: אני רוצה לשמוע אותם.

שי אלמוג: החלוקה והשימוש בקנביס קיים במדינות אחרות, בקנדה, בארצות הברית.

שי אלמוג: יש מודלים קיימים שהם מודלים טובים.

שי אלמוג: כל המודלים האלה כוללים את הנושא של גידול עצמי.

שי אלמוג: כל אחד מהמטופלים במדינות האלה יכול לגדל בעצמו את הקנביס בו הוא משתמש.

אתי גור אריה: אני יושב ראש האגודה הישראלית לכאב ואני מרכז את הוועדה להנחיות מקצועיות מטעם ההסתדרות הרפואית.

אתי גור אריה: אנחנו רואים בקנביס הרפואי תרופה אבל כנגזרת מזה.

אתי גור אריה: כמו שאני לא אגדל אקמול בבית אני גם לא אגדל קנביס רפואי בבית.

אתי גור אריה: הערה למחוקקים במדינות שבהן אישרו גידול עצמי נוצר מצב שנקרא קרמינילזיציה.

אתי גור אריה: בקליפורניה מאחר ויש יותר מדי משתמשים ואין יכולת למשטרה לשלוט מספט

אתי גור אריה: מבר נכנס חוק שבו הקנביס לא חוקי.

אתי גור אריה: מקובל עליי אם זה מה שרוצים המחוקקים.

אתי גור אריה: אם הם רוצים להפוך את מדינת ישראל למדינת עלה ירוק תדעו שזה מה שאתם עושים.

אתי גור אריה: אם זו תרופה היא חייבת להיות תרופה.

אתי גור אריה: כמו שאוקסיקונטין אתה מקבל דרך חברת תרופות.

אתי גור אריה: בית מרקחת מוכר לך את התרופה הזאת וקופת חולים מספקת לך את זה.

אתי גור אריה: ככה צריך להיות כלפי כל תרופה.

אתי גור אריה: אי אפשר להחזיק את המקל בשתי קצותיו.

אתי גור אריה: להגיד זה תרופה אבל המגדלים יחליטו כמה הם נותנים לכל חולה.

אתי גור אריה: אנחנו אוהבים את החולים שלנו ואנחנו דואגים להם.

אתי גור אריה: זליגה והתפשטות סמים במדינת ישראל היא כן נושא שהרופאים אחראים לו.

אתי גור אריה: לכן כל ההאשמות האלה שהמשטרה היא רעה, הרופאים רעים כי הם רוצים שזה יהיה מאורגן ומסודר, לעומת המגדלים הטובים שרק רוצים לתת את הסמים לחולים שלהם.

אורי אסטליין: אני מהרשות למלחמה בסמים ואלכוהול ואני ראש תחום אכיפת החוק.

אורי אסטליין: אני אומר שהרשות למלחמה בסמים רואה בחיוב את מתן המריחואנה הרפואית שזקוקים ואושר להם לקבל את זה.

אורי אסטליין: מצד שני כדי לקדם את הנושא הזה ולבנות את המסגרת אנחנו ממליצים על הקמת מנגנון פיקוח שיפריד טוטאלית בין המגדלים לבין תהליך ההפצה ושיקבעו קריטריונים ברורים לזכאות למימוש הסדרת החלוקה.

אורי אסטליין: ברגע שאנחנו סוגרים מסגרת כזאת אין שום מניעה שהחוק הזה ירוץ קדימה.

חיים כץ: לפני שאני מסכם הייתי רוצה לשמוע את פרופסור משולם פעם נוספת אחרי ששמעת את מה ששמעת.

חיים כץ: ביקשת להעיר הערה נוספת.

רפאל משולם: קיבלנו מהמשטרה במשך עשרות שנים את כל הכמות שביקשנו.

רפאל משולם: היה שיתוף פעולה יוצא מן הכלל טוב.

רפאל משולם: את החומר הזה שקיבלנו מהמשטרה הפקנו במסגרות המצומצמות שקיימות באוניברסיטה מספיק חומר כדי לתת למספר חולים או ילדים שקיבלו טיפול אנטי סרטני.

רפאל משולם: נתנו את זה 400 פעם לילדים.

רפאל משולם: אצל כולם ללא יוצא מן הכלל היתה הטבה.

רפאל משולם: אבל חומר מוגדר בתוך בית חולים.

רפאל משולם: במקרה זה זה היה שערי צדק, ואנחנו ממשיכים לתת את החומר בצורה מסודרת לחולים בעיקר אונקולוגים.

רפאל משולם: יש כל מיני אפשרויות.

רפאל משולם: צריכה לשבת ועדה מקצועית כדי לקבוע.

רפאל משולם: לדעתי לא צריך לתת חומר בלי לדעת מה האנשים מקבלים.

רפאל משולם: האם הם מקבלים 20% או 2% חומר פעיל?

רפאל משולם: איך הם משתמשים?

רפאל משולם: ועדה מקצועית צריכה לקבוע איך לעשות את זה עם כל הפרטים הטכניים ואז לרוץ קדימה.

רפאל משולם: זאת הדרך להסדיר את זה.

חיים כץ: תודה רבה.

חיים כץ: ד"ר בועז לב המשנה למנכ"ל משרד הבריאות בבקשה.

בועז לב: הדיון הזה מלמד שהדברים הם קשים ומסובכים.

בועז לב: כפי שפרופסור משולם אמר ואחרים מדובר כאן בדבר שההגדרה שלו כתרופה היא בעייתית, בעישון, זה צמח, המינונים שלו הם שונים.

בועז לב: מאוד מורכב.

בועז לב: המשימה קשה.

בועז לב: אין צמח שמוגדר כתרופה ולכן זה לא משהו פשוט מבחינה רגולטורית.

בועז לב: אנחנו נקדם בברכה חקיקה בעניין הזה ואני קורא לוועדה בשם משרד הבריאות לקדם את החקיקה.

בועז לב: זה ייתן לנו גב אמיתי לעשות את זה.

בועז לב: ככל שתהליך החקיקה יתארך היינו רוצים לקבל איזשהו פתרון זמני.

אילן גילאון: חבל שלא אמרתם את זה לפני זמן, אז היתה לכם חקיקה מוכנה.

אילן גילאון: חשבנו שאנחנו מגיעים אתכם להסדר.

בועז לב: אנחנו מאוד נשמח שהחקיקה תתקדם.

בועז לב: עד החקיקה נצטרך לסייע לד"ר יהודה ברוך בכוח אדם כדי שהוא יוכל להתמודד עם העניין הזה, כדי שחולים יוכלו לקבל את זה.

בועז לב: מתוכננת פגישה בינינו ובין כל הגורמים, הרשות למלחמה בסמים, משרד החקלאות, המשרד לביטחון פנים כדי להביא את הדבר הזה למכנה משותף כדי להציף ולנסות לפתור את הבעיות.

בועז לב: אין כאן רעים וטובים.

בועז לב: כולנו רוצים שהחולים יקבלו.

בועז לב: המבנה הזה עבד עד לפני חודש, נתן פתרון לכל החולים שביקשו.

בועז לב: יש כאן בעיות של אמנות בינלאומיות, יש כאן בעיות לא פשוטות.

בועז לב: דיברה כאן המשטרה, דיברו אנשי הרשות למלחמה בסמים, דיבר משרד הבריאות.

בועז לב: אנחנו בינתיים מספקים את זה.

בועז לב: הלוואי ונמצא דרך לעשות את זה בכל מקום.

בועז לב: אנחנו רוצים לבדוק את ההסדרים ואת התמחור.

בועז לב: זה יקר.

בועז לב: צריך למצוא את הדרך שבה הציבור יקבל את זה בצורה נוחה ובמחירים סבירים.

בועז לב: בגלל שהצמח הזה הוא לא בדיוק תרופה, הוא לא בדיוק תכשיר, אי אפשר להכליל את זה בסל הבריאות.

בועז לב: יכול להיות שכאשר זה יופיע כתרופה והרגולציה תוכל לטפל בזה הנושא הזה גם יעלה לועדת הסל כדי להכליל את זה בתוך סל התרופות.

בועז לב: ההיבטים של משרד הבריאות אינם היבטים של ביטחון פנים.

בועז לב: חשוב לנו שהדבר הזה ישמש לרפואה.

בועז לב: יחד עם זה יש לנו אחריות.

בועז לב: אנחנו רוצים שיקבל את זה מי שצריך ולא יקבל את זה מי שלא צריך.

בועז לב: ויאמר לך ד"ר יהודה ברוך כפסיכיאטר שיש לזה גם אפקטים שהם תמיד ראויים במיוחד כשהמינונים הם לא מתאימים.

בועז לב: המטרה שלנו כמשרד הבריאות איננה לחסוך כסף אלא לטפל בחולים, לטפל בכאב.

בועז לב: השימוש בתרופות נגד כאב הוא מועט מדי.

בועז לב: הוא לא יותר מדי.

בועז לב: הלוואי והיו מוציאים יותר כסף על זה.

בועז לב: וזה בהחלט יקל ויעזור.

חיים כץ: שמעתי בקשב את דבריך.

חיים כץ: אני חוזר לדיון הראשוני שהיה לפני חצי שנה.

חיים כץ: לא קרה שום דבר.

חיים כץ: לא הלכנו קדימה.

חיים כץ: הלכנו אחורה.

חיים כץ: מה שאתה אומר לנו עכשיו אמרנו לך בדיוק לפני חצי שנה.

חיים כץ: ועכשיו שאנחנו אומרים חקיקה, אתה אומר אוקיי, חקיקה.

חיים כץ: אנחנו המחוקק.

חיים כץ: זה בטח יהיה הרבה פחות מזה שאתם הייתם באים ומוצאים פתרון.

חיים כץ: העסק מגמגם.

חיים כץ: העסק לא עובד כמו שהוא צריך לעבוד.

חיים כץ: אני מצפה ממך ומד"ר יהודה ברוך שעובד יחד איתך שתעבירו למנהלת הוועדה תמונת מצב מה קורה היום, איזה סטטוס זה נמצא, מה נפתח, מה נסגר, כמה חולים לא נענים למרות שאתם יודעים בוודאות שהקנביס הרפואי היה עוזר להם, ואתם לא מאשרים בגלל וכוח אדם, וכן הלאה.

חיים כץ: אנחנו נעביר לכם הצעת חוק ונשמח מאוד להערות שלכם.

חיים כץ: אני מאוד רוצה לקוות שעד ישיבת ההמשך שנעשה בעוד חודש נקבל מכם את הנתונים.

חיים כץ: תודה רבה.

חיים כץ: הישיבה נעולה.